Kyk: SA se ‘Gatsby-huis’ vir ‘net’ R65 miljoen te koopDié huis wat as “The Gatsby” bekendstaan is teen R65 miljoen in Johannesburg te koop. (Foto: Verskaf / Gumtree) ŉ Luukse agtslaapkamerhuis wat as “The Gatsby” bekendstaan, is nou teen “net” R65 miljoen in die Houghton-gholflandgoed in Johannesburg te koop. Dít is ŉ afslag van 45% op die oorspronklike waarde van die huis, wat R118 miljoen beloop. Luidens ŉ advertensie op Gumtree was The Gatsby oorspronklik bedoel om as ŉ private hotel vir koninklikes te dien. Die massiewe herehuis spog onder meer met ŉ verhitte binnenshuise swembad en ŉ oefenswembad buite. Die huis met sy vier vlakke bied ŉ panoramiese uitsig oor die Goudstad. Dié huis wat as “The Gatsby” bekendstaan is teen R65 miljoen in die Houghton-gholflandgoed in Johannesburg te koop. (Foto: Verskaf / Gumtree) Die eiendom het elf badkamers asook sy eie private nagklub, spa en gimnasium. Barrie Swart, eiendomshoof by Gumtree, sê hoewel dié prys dalk vir sommiges buitensporig klink, is dit inderwaarheid ŉ winskopie wat vinnig opgeraap sal word. “Dit is nie die eerste keer dat luukse eiendom soos hierdie gelys word nie. Daar is tans verskeie multi-miljoenrandse eiendomme beskikbaar. Die huis het agt slaapkamers en 11 badkamers. (Foto: Verskaf / Gumtree) Die eiendom het ook sy eie private nagklub, spa en gimnasium. (Foto: Verskaf / Gumtree) “Covid-19 het ook ŉ uitwerking op die über-ryk huiseienaars gehad. Baie is nie nou in staat om na hul luukse huise reg oor die wêreld te reis nie, terwyl ander oor die wisselvalligheid van die mark bekommerd is.” Swart is egter nie bekommerd dat huis te lank op die mark sal wees nie. “The Gatsby is ŉ ware winskoop en teen hierdie prys sal dit beslis vinnig opgeraap word.” Benewens The Gatsby is daar ook huise van tot R75 miljoen in dieselfde landgoed te koop. Die uiters luukse eiendomme word nou onder meer op die eiendomswebwerf Private Property bemark. Van die eiendomme het selfs ŉ hysbak wat inwoners of gaste tot by ’n dakwoonstel neem.